CELEX: 32022D0339
Language: mt
Date: 2022-02-28 00:00:00
Title: Deċiżjoni tal-Kunsill (PESK) 2022/339 tat-28 ta’ Frar 2022 dwar miżura ta’ assistenza taħt il-Faċilità Ewropea għall-Paċi biex tappoġġa l-Forzi Armati Ukreni

28.2.2022   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 61/1
               
            
         DEĊIŻJONI TAL-KUNSILL (PESK) 2022/339
         tat-28 ta’ Frar 2022
         dwar miżura ta’ assistenza taħt il-Faċilità Ewropea għall-Paċi biex tappoġġa l-Forzi Armati Ukreni
         IL-KUNSILL TAL-UNJONI EWROPEA,
         Wara li kkunsidra t-Trattat dwar l-Unjoni Ewropea, u b’mod partikolari l-Artikoli 28(1) u 41(2) tiegħu,
         Wara li kkunsidra l-proposta mir-Rappreżentant Għoli tal-Unjoni għall-Affarijiet Barranin u l-Politika ta’ Sigurtà,
         Billi:
         
                     (1)
                  
                  
                     F’konformità mad-Deċiżjoni (PESK) 2021/509 (1), ġiet stabbilita l-Faċilità Ewropea għall-Paċi (EPF) għall-finanzjament mill-Istati Membri tal-azzjonijiet tal-Unjoni fil-qafas tal-politika estera u ta’ sigurtà komuni (PESK) biex tinżamm il-paċi, jiġu pprevenuti l-konflitti u tissaħħaħ is-sigurtà internazzjonali f’konformità mal-Artikolu 21(2), punt (c), tat-Trattat. B’mod partikolari, skont l-Artikolu 1(2), punt (b)(i), tad-Deċiżjoni (PESK) 2021/509, l-EPF tista’ tiffinanzja azzjonijiet biex jissaħħu l-kapaċitajiet ta’ Stati terzi u organizzazzjonijiet reġjonali u internazzjonali relatati ma’ kwistjonijiet militari u ta’ difiża.
                  
               
                     (2)
                  
                  
                     L-approfondiment tad-djalogu u l-kooperazzjoni fil-qasam tas-sigurtà u d-difiża huwa wieħed mill-objettivi ewlenin tal-Ftehim ta’ Assoċjazzjoni bejn l-Unjoni Ewropea u l-Istati Membri tagħha, minn naħa waħda, u l-Ukrajna, min-naħa l-oħra (2). Il-kooperazzjoni msaħħa fil-qasam tal-politika ta’ sigurtà u ta’ difiża komuni (PSDK) u l-allinjament mal-PESK bejn l-Unjoni u l-Ukrajna kienu wieħed mill-eżiti tas-summit tal-2020 bejn l-UE u l-Ukrajna tal-2020, li kompla jissaħħaħ fis-summit UE-Ukrajna tal-2021.
                  
               
                     (3)
                  
                  
                     Il-forzi Armati Ukreni huma involuti f’kunflitt ta’ seba’ snin b’vittmi u mwiet militari u ċivili li għadhom għaddejjin. Il-kunflitt eskala b’mod drammatiku fi Frar 2022 minħabba invażjoni mhux provokata tal-Ukrajna mill-forzi armati tal-Federazzjoni Russa.
                  
               
                     (4)
                  
                  
                     Minħabba s-sitwazzjoni li qed tiddeterjora mill-bidu tal-2022, l-Istati Membri kienu qed jipprovdu assistenza lill-Forzi Armati Ukreni. Tali assistenza jenħtieġ li tkun eliġibbli għal finanzjament taħt l-EPF.
                  
               
                     (5)
                  
                  
                     Fil-25 ta’ Frar 2022, il-Gvern tal-Ukrajna għamel talba urġenti lill-Unjoni għal assistenza fil-forniment ta’ tagħmir militari.
                  
               
                     (6)
                  
                  
                     Miżuri ta’ Assistenza għandhom jiġu implimentati b’kont meħud tal-prinċipji u r-rekwiżiti stabbiliti fid-Deċiżjoni (PESK) 2021/509, u b’mod partikolari l-konformità mal-pożizzjoni Komuni tal-Kunsill 2008/944/PESK (3), u f’konformità mar-regoli għall-implimentazzjoni tad-dħul u n-nefqa ffinanzjati taħt il-EPF.
                  
               
                     (7)
                  
                  
                     Il-Kunsill jafferma mill-ġdid id-determinazzjoni tiegħu li jipproteġi, jippromwovi u jonora d-drittijiet tal-bniedem, il-libertajiet fundamentali u l-prinċipji demokratiċi, u li jsaħħaħ l-istat tad-dritt u l-governanza tajba f’konformità mal-Karta tan-Nazzjonijiet Uniti, id-Dikjarazzjoni Universali tad-Drittijiet tal-Bniedem u d-dritt internazzjonali, b’mod partikolari d-drittijiet internazzjonali tal-bniedem u d-dritt umanitarju internazzjonali.
                  
               ADOTTA DIN ID-DEĊIŻJONI:
         
            Artikolu 1
            Stabbiliment, objettivi, kamp ta’ applikazzjoni u durata
            
               1.   B’dan hija stabbilita miżura ta’ assistenza li tibbenefika lill-Ukrajna (il-“benefiċjarju”), li għandha tiġi ffinanzjata fil-qafas tal-Faċilità Ewropea għall-Paċi (EPF) (il-“Miżura ta’ Assistenza”).
            
            
               2.   L-objettiv tal-Miżura ta’ Assistenza huwa li tikkontribwixxi għat-tisħiħ tal-kapaċitajiet u r-reżiljenza tal-Forzi Armati Ukreni biex jiddefendu l-integrità territorjali u s-sovranità tal-Ukrajna u jipproteġu l-popolazzjoni ċivili kontra l-aggressjoni militari li għaddejja bħalissa.
            
            
               3.   Sabiex jintlaħaq l-objettiv stabbilit fil-paragrafu 2, il-Miżura ta’ Assistenza għandha tiffinanzja l-forniment ta’ tagħmir u provvisti mhux imfassla biex iwasslu forza letali, bħal tagħmir ta’ protezzjoni personali, kaxxi għall-ewwel għajnuna u fjuwil lill-Forzi Armati Ukreni.
            
            
               4.   Id-durata tal-Miżura ta’ Assistenza għandha tkun ta’ 24 xahar mill-adozzjoni ta’ din id-Deċiżjoni.
            
         
         
            Artikolu 2
            Arranġamenti finanzjarji
            
               1.   L-ammont ta’ referenza finanzjarja maħsub biex ikopri n-nefqa relatata mal-Miżura ta’ Assistenza għandu jkun ta’ EUR 50 000 000.
            
            
               2.   In-nefqa kollha għandha tiġi ġestita f’konformità mad-Deċiżjoni (PESK) 2021/509 u mar-regoli għall-implimentazzjoni tad-dħul u n-nefqa ffinanzjata taħt l-EPF.
            
            
               3.   F’konformità mal-Artikolu 29(5) tad-Deċiżjoni (PESK) 2021/509, l-amministratur għall-miżuri ta’ assistenza jista’ jagħmel sejħa għal kontribuzzjonijiet wara l-adozzjoni ta’ din id-Deċiżjoni, sa EUR 50 000 000. Il-fondi li għalihom għamel sejħa l-amministratur għall-miżuri ta’ assistenza għandhom jintużaw biss biex titħallas in-nefqa fil-limiti approvati mill-Kumitat stabbilit bid-Deċiżjoni (PESK) 2021/509 fil-baġit emendatorju tal-2022 li tikkorrispondi għall-Miżura ta’ Assistenza.
            
            
               4.   In-nefqa relatata mal-implimentazzjoni tal-Miżura ta’ Assistenza għandha tkun eliġibbli mill-1 ta’ Jannar 2022 u sa data li għandha tiġi ddeterminata mill-Kunsill.
            
         
         
            Artikolu 3
            Arranġamenti mal-benefiċjarju
            
               1.   Ir-Rappreżentant Għoli għandu jagħmel l-arranġamenti meħtieġa mal-benefiċjarju biex jiżgura l-konformità tiegħu mad-dritt internazzjonali, b’mod partikolari d-dritt internazzjonali dwar id-drittijiet tal-bniedem u d-dritt umanitarju internazzjonali, u l-Artikolu 62(2) tad-Deċiżjoni (PESK) 2021/509, bħala kondizzjoni għall-għoti ta’ appoġġ taħt il-Miżura ta’ Assistenza.
            
            
               2.   L-arranġamenti msemmija fil-paragrafu 1 għandhom jinkludu dispożizzjonijiet dwar is-sospensjoni u t-terminazzjoni tal-appoġġ taħt il-Miżura ta’ Assistenza f’każ li l-benefiċjarju jinstab li jkun kiser l-obbligi msemmija fil-paragrafu 1.
            
         
         
            Artikolu 4
            Implimentazzjoni
            
               1.   Ir-Rappreżentant Għoli għandu jkun responsabbli li jiżgura l-implimentazzjoni ta’ din id-Deċiżjoni f’konformità mad-Deċiżjoni (PESK) 2021/509, u mar-regoli għall-implimentazzjoni tad-dħul u n-nefqa taħt l-EPF, b’mod konsistenti mal-Qafas Metodoloġiku Integrat għall-valutazzjoni u l-identifikazzjoni tal-miżuri u l-kontrolli meħtieġa għall-miżuri ta’ assistenza taħt l-EPF.
            
            
               2.   Il-Kumitat stabbilit bid-Deċiżjoni (PESK) 2021/509 għandu jiddefinixxi aktar it-tip u l-kwantità ta’ appoġġ li għandhom jiġu ffinanzjati taħt l-Miżura ta’ Assistenza, filwaqt li jqis il-prijoritajiet rrakkomandati mill-Istat Maġġur tal-Unjoni Ewropea biex jintlaħqu l-ħtiġijiet tal-Forzi Armati Ukreni.
            
            
               3.   L-amministratur għall-miżuri ta’ assistenza, abbażi tal-informazzjoni riċevuta mill-attur(i) responsabbli għall-implimentazzjoni, għandu jirrapporta lill-Kumitat stabbilit bid-Deċiżjoni (PESK) 2021/509 dwar il-kunsinna ta’ tagħmir, inkluż il-kwantitajiet, it-tipi u kwalunkwe informazzjoni rilevanti oħra, għal aktar segwitu u monitoraġġ.
            
            
               4.   L-implimentazzjoni tal-attività msemmija fl-Artikolu 1(3) tista’ titwettaq minn:
               
                           (a)
                        
                        
                           il-Ministeru għad-Difiża tal-Awstrija;
                        
                     
                           (b)
                        
                        
                           il-Ministeru għad-Difiża tal-Belġju;
                        
                     
                           (c)
                        
                        
                           il-Ministeru għad-Difiża tal-Bulgarija;
                        
                     
                           (d)
                        
                        
                           il-Ministeru għad-Difiża tal-Kroazja;
                        
                     
                           (e)
                        
                        
                           il-Ministeru għad-Difiża ta’ Ċipru;
                        
                     
                           (f)
                        
                        
                           il-Ministeru għad-Difiża taċ-Ċekja;
                        
                     
                           (g)
                        
                        
                           il-Ministeru għad-Difiża tad-Danimarka;
                        
                     
                           (h)
                        
                        
                           iċ-Ċentru Estonjan għall-Investimenti fid-Difiża (ECDI) f’isem il-Ministeru tad-Difiża tal-Estonja;
                        
                     
                           (i)
                        
                        
                           il-Ministeru għad-Difiża tal-Finlandja;
                        
                     
                           (j)
                        
                        
                           il-Ministeru għad-Difiża ta’ Franza;
                        
                     
                           (k)
                        
                        
                           il-Ministeru għad-Difiża tal-Ġermanja;
                        
                     
                           (l)
                        
                        
                           il-Ministeru għad-Difiża tal-Greċja;
                        
                     
                           (m)
                        
                        
                           il-Ministeru għad-Difiża tal-Ungerija;
                        
                     
                           (n)
                        
                        
                           id-Dipartiment għad-Difiża tal-Irlanda;
                        
                     
                           (o)
                        
                        
                           il-Ministeru għad-Difiża tal-Italja;
                        
                     
                           (p)
                        
                        
                           iċ-Ċentru għal-Loġistika u l-Akkwist fil-qasam tad-Difiża tal-Istat tal-Latvja;
                        
                     
                           (q)
                        
                        
                           il-Ministeru għad-Difiża tal-Litwanja;
                        
                     
                           (r)
                        
                        
                           id-Direttorat tad-Difiża tal-Ministeru għall-Affarijiet Barranin u Ewropej tal-Lussemburgu;
                        
                     
                           (s)
                        
                        
                           il-Ministeru għall-Intern, is-Sigurtà Nazzjonali u l-Infurzar tal-Liġi ta’ Malta;
                        
                     
                           (t)
                        
                        
                           il-Ministru għad-Difiża tan-Netherlands;
                        
                     
                           (u)
                        
                        
                           il-Ministeru għad-Difiża tal-Polonja;
                        
                     
                           (v)
                        
                        
                           il-Ministeru għad-Difiża tal-Portugall;
                        
                     
                           (w)
                        
                        
                           il-Ministeru għad-Difiża Nazzjonali tar-Rumanija;
                        
                     
                           (x)
                        
                        
                           il-Ministeru għad-Difiża tar-Repubblika Slovakka;
                        
                     
                           (y)
                        
                        
                           il-Ministeru għad-Difiża tas-Slovenja;
                        
                     
                           (z)
                        
                        
                           il-Ministeru għad-Difiża ta’ Spanja;
                        
                     
                           (aa)
                        
                        
                           il-Ministeru għad-Difiża tal-Iżvezja / il-Forzi Armati Żvediżi.
                        
                     
         
         
            Artikolu 5
            Appoġġ mill-Istati Membri
            
               1.   L-Istati Membri għandhom jikkunsidraw li jipprovdu appoġġ finanzjarju u loġistiku lill-Ukrajna, inkluż il-forniment ta’ tagħmir protettiv.
            
            
               2.   L-Istati Membri għandhom jippermettu t-tranżitu ta’ tagħmir militari inkluż persunal ta’ akkumpanjament, mit-territorji tagħhom, inkluż l-ispazju tal-ajru tagħhom.
            
         
         
            Artikolu 6
            Monitoraġġ, kontroll u evalwazzjoni
            
               1.   Ir-Rappreżentant Għoli għandu jiżgura l-monitoraġġ tar-rispett tal-obbligi stabbiliti f’konformità mal-Artikolu 3 mill-benefiċjarju. Tali monitoraġġ għandu jipprovdi għarfien tal-kuntest u tar-riskji tal-ksur tal-obbligi stabbiliti f’konformità mal-Artikolu 3, inkluż ksur tad-dritt internazzjonali tal-bniedem u d-dritt umanitarju internazzjonali mill-unitajiet tal-Forzi Armati Ukreni appoġġati taħt il-Miżura ta’ Assistenza.
            
            
               2.   Il-kontroll ta’ wara t-trasportazzjoni tal-provvisti għandu jiġi organizzat b’mod konsistenti mal-Qafas Metodoloġiku Integrat għall-valutazzjoni u l-identifikazzjoni tal-miżuri u l-kontrolli meħtieġa għall-miżuri ta’ assistenza fil-qafas tal-EPF.
            
         
         
            Artikolu 7
            Rapportar
            Matul il-perijodu ta’ implimentazzjoni, ir-Rappreżentant Għoli għandu jipprovdi lill-KPS rapporti ta’ kull sitt xhur dwar l-implimentazzjoni tal-Miżura ta’ Assistenza, f’konformità mal-Artikolu 63 tad-Deċiżjoni (PESK) 2021/509.
         
         
            Artikolu 8
            Sospensjoni u terminazzjoni
            Il-KPS jista’ jiddeċiedi li jissospendi kompletament jew parzjalment l-implimentazzjoni tal-Miżura ta’ Assistenza f’konformità mal-Artikolu 64 tad-Deċiżjoni (PESK) 2021/509.
            Il-KPS jista’ wkoll jirrakkomanda li l-Kunsill itemm il-Miżura ta’ Assistenza.
         
         
            Artikolu 9
            Dħul fis-seħħ
            Din id-Deċiżjoni għandha tidħol fis-seħħ fid-data tal-adozzjoni tagħha.
            Din għandha tapplika mill-1 ta’ Jannar 2022.
         
         
            Magħmul fi Brussell, it-28 ta’ Frar 2022.
            
               
                  Għall-Kunsill
               
               
                  Il-President
               
               J.-Y. LE DRIAN
            
         
         
            (1)  Id-Deċiżjoni tal-Kunsill (PESK) 2021/509 tat-22 ta’ Marzu 2021 li tistabbilixxi Faċilità Ewropea għall-Paċi, u li tħassar id-Deċiżjoni (PESK) 2015/528 (ĠU L 102, 24.3.2021, p. 14).
         
            (2)  ĠU L 161, 29.5.2014, p. 3.
         
            (3)  Il-Pożizzjoni Komuni tal-Kunsill 2008/944/PESK tat-8 ta’ Diċembru 2008 li tiddefinixxi regoli komuni li jirregolaw il-kontroll ta’ esportazzjonijiet ta’ teknoloġija u tagħmir militari (ĠU L 335, 13.12.2008, p. 99).